**PCYDDS yn arwain newid cadarnhaol o dan ddeddfwriaeth gwastraff yn y gweithle newydd.**

Ar 6ed Ebrill 2024, cyflwynodd Llywodraeth Cymru ddeddfwriaeth newydd ar y ffordd yr ydym yn ailgylchu gwastraff yn y gweithle. Mae’r gyfraith newydd yn mynnu bod pob busnes, elusen, a sefydliad sector cyhoeddus yn didoli eu gwastraff i’w gasglu. Mae’r newidiadau hyn yn rhan o ymdrechion ehangach gan Lywodraeth Cymru i daclo a mynd i’r afael â’r argyfwng hinsawdd, symud tuag at wastraff sero erbyn 2050, a lleihau ein hallyriadau carbon.

Mae Cymru eisoes yn arwain y byd o ran cyfraddau ailgylchu yn y cartref; mae ymestyn yr un prosesau i fusnesau’n cefnogi targedau cynaliadwyedd y wlad a’i dyheadau i greu economi gylchol.

Mae didoli gwastraff yn effeithiol yn hwyluso ailgylchu gwell. Trwy wella swm ac ansawdd ein gwastraff ailgylchadwy, gallwn ei ddargyfeirio o gael ei ddanfon i safleoedd tirlenwi neu i’w losgi. A lleihau’r angen i greu deunyddiau newydd gan leihau defnydd cyffredinol o ynni a lleihau allyriadau nwyon tŷ gwydr.

Mae gan PCYDDS ymrwymiad cadarn i gyfrifoldeb amgylcheddol ac mae’n cydnabod pwysigrwydd lleihau ein gwastraff a’i rôl ehangach wrth leihau ein hôl troed carbon a chreu sefydliad mwy cynaliadwy. Mae cynllun rheoli gwastraff PCYDDS eisoes yn cynnwys targedau uchelgeisiol i ailgylchu neu ddargyfeirio 70% o wastraff o safleoedd tirlenwi erbyn 2025. Er mwyn cyflawni hyn, mae’r Brifysgol wedi bod yn gweithio’n galed i sicrhau pontio llwyddiannus i’r ddeddfwriaeth newydd.

Yn barod at y newidiadau newydd, mae’r tîm cynaliadwyedd wedi bod yn cysylltu â staff a myfyrwyr ac yn ymgysylltu â defnyddwyr adeiladau eraill i ddeall sut y gallwn gefnogi pawb i ailgylchu’n hyderus. Mae archwiliad o’r cyflenwad presennol o finiau wedi’n galluogi i gadw ac ail-ddylunio rhai o’r biniau sydd gennym eisoes.

Ers mis Mawrth 2024, mae PCYDDS wedi bod yn newid ac yn cyflwyno biniau newydd yn rhagweithiol ar draws ein campysau yng Nghaerfyrddin, Abertawe a Llambed. Ynghyd â chanllawiau newydd gyda phosteri ac arwyddion i atgoffa myfyrwyr, staff ac ymwelwyr o beth sy’n mynd ble. Mae ymchwiliadau i arferion gwastraff wedi nodi mannau problemus i ganolbwyntio arnynt o ran y cyflenwad biniau er mwyn cynyddu effeithiolrwydd i’r eithaf.

Meddai Kate Williams, Pennaeth Cynaliadwyedd a’r Amgylchedd yn PCYDDS, “Mae ymroddiad PCYDDS i gyfrifoldeb amgylcheddol yn amlwg yn ein hymrwymiad i leihau gwastraff ac arferion cynaliadwy. Trwy osod targedau uchelgeisiol ac ymgysylltu’n weithredol â’n cymuned, rydym yn grymuso pob un i gyfrannu at ddyfodol glanach a gwyrddach. Trwy fesurau rhagweithiol fel ail-ddylunio biniau, mentrau allgymorth wedi’u targedu, a chynllunio strategol, rydym nid yn unig yn paratoi at newid – rydym yn ei arwain. Gyda’n gilydd, gan gofleidio ein cyfrifoldeb personol, gallwn gael effaith ystyrlon ar ein hôl troed carbon a chreu sefydliad mwy cynaliadwy ar gyfer y cenedlaethau sydd i ddod.”

I gael gwybod mwy, e-bostiwch: sustainability@uwtsd.ac.uk